רוברט בראונינג

**רוברט בראונינג** (באנגלית: **Robert Browning**; 7 במאי 1812 – 12 בדצמבר 1889) היה משורר ומחזאי בריטי, מגדולי המשוררים האנגלים בתקופה הוויקטוריאנית.

## חייו ויצירתו
רוברט בראונינג נולד בקמברוול, אחד מפרבריה של לונדון. אמו, שרה-אנה לבית וידמן, ממוצא גרמני וסקוטי, הייתה פסנתרנית מוכשרת, ואביו, רוברט בראונינג האב, שעבד כפקיד בנק, היה אדם משכיל ואספן עתיקות, ובביתו היה אוסף גדול של ספרים נדירים.

חלק גדול מהשכלתו קיבל רוברט בראונינג מאביו, ומקריאה באוסף של 6,000 הספרים שהיו בביתו. הוא היה תלמיד מבריק, ועד גיל 14 כבר שלט ביוונית, בלטינית ובצרפתית. בנוסף הדריכו אותו בביתו מורים פרטיים במוזיקה, בציור וברכיבה על סוסים. ב-1825 קיבל במתנה ספר שירים של פרסי ביש שלי, ובהתלהבותו ביקש ליום הולדתו את כל ספריו של המשורר. הוא ניסה לחקות את שלי בכך שהכריז שהוא צמחוני ואתאיסט. אבל למרות התלהבות זו לא התחיל לכתוב שירים עד גיל 20. כשהתחיל לחבר שירה, עשה זאת בהשפעת סגנונו של שלי.

ב-1828 נרשם לאוניברסיטת לונדון, אך עד מהרה עזב את הלימודים, כשהוא מעדיף ללמוד בקצב שלו.  ב-1833 פרסם בעילום שם את יצירתו הראשונה "פאולין" *Pauline*, וב-1835 הוציא לאור את האפוס "פאראצלסוס", שזכה להערכה רבה. בשנת 1840, הוציא לאור לאחר שבע שנות עבודה את הפואמה הארוכה "סורדלו" (*Sordello),* העוסקת בטרובדור בן המאה ה-13 סורדלו דה גויטו. היצירה דרשה ידע היסטורי רב, נחשבה בזמנו לשיר סתום, והפחיתה מהמוניטין שלו כמשורר.

הוא ניסה לכתוב דרמה, אך למרות שהמחזות שכתב לא הצליחו, הם השפיעו רבות על סגנונם על משוררים שבאו אחריו.

ב-1844, לאחר שקרא משיריה של אליזבת ברט, החל להתכתב עמה. הם נפגשו ב-1845, והתחתנו ב-1846 למרות התנגדותו של אביה של אליזבת. הזוג עבר להתגורר באיטליה, תחילה בפיזה ואחר כך בפירנצה. ב-1849 נולד בנם, ובאותה שנה פרסם בראונינג את ספר השירים שלו "אוסף שירים", *Collected Poems*. ב-1855 יצא לאור ספרו "גברים ונשים" (*Men and Women)*, שנכתב בהשראתה של אליזבת והוקדש לה. ספר זה נחשב בין יצירותיו הטובות ביותר, אך כשפורסם לא זכה לתשומת לב מיוחדת. אשתו הייתה באותם ימים משוררת מוערכת וידועה יותר ממנו.

אליזבת בארט בראונינג מתה ב-1861, ובראונינג ובנו שבו ללונדון. הוא המשיך לפרסם שירים, וב-1864 פרסם את *Dramatis Personae* הכולל את שירו המפורסם "רבי בן עזרא" (*Rabbi ben Ezra)* שנכתב לאור התרשמותו של בראונינג מרעיונותיו של רבי אברהם אבן עזרא. 

בשנים 1869-1868 הוציא לאור את "הטבעת והספר" (*The Ring and the Book*), אפוס בן עשרים ואחת אלף שורות, המספר את סיפורו של משפט רצח שנערך ברומא בשנת 1698, מנקודות מבט שונות. ליצירה עומק פילוסופי, פסיכולוגי ורוחני, יותר מכל יצירה אחרת של בראונינג. היא נחשבה ליצירת המופת שלו, הייתה בזמנו יצירתו המצליחה ביותר, ובזכותה נחשב לאחד מגדולי המשוררים האנגלים של זמנו. 

בראונינג זכה בתוארי כבוד, והשתייך לחוגים הספרותיים בלונדון. הוא פרסם יותר מ-15 ספרים עד מותו ב-1889, באותה שנה פורסם ספר השירים האחרון שלו *Asolando*. בראונינג נקבר בפינת המשוררים שבמנזר וסטמינסטר.

## לקריאה נוספת
* ראובן אבינועם, **מבחר שירת אנגליה**, ע' 430-417, מסדה: תל אביב תשט"ז.
* 
* Richard S. Kennedy, **The Dramatic Imagination of Robert Browning: a Literary Life**, University of Missouri Press, 2007 
* Donald Thomas, **Robert Browning, a Life Within Life**, Weidenfeld and Nicolson, 1982 
* Maisie Ward, **Robert Browning and his World**, Holt, Rinehart and Winston, 1969 
* S. Wood, **Robert Browning: a Literary Life**, Palgrave Macmillan, 2001 
* Julia Markus, **Dared and Done: the Marriage of Elizabeth Barrett and Robert Browning**, A.A. Knopf, 1995 
* Stefan Hawlin, **The Complete Critical Guide to Robert Browning**, Routledge, 2002 
* Clyde del Ryals, **The Life of Robert Browning: a Critical Biography**, Blackwell, 1993 

## קישורים חיצוניים

* 
* 
* 
* 
* 
* רוברט בראונינג, שיר: '''רבי בן עזרא''', תרגמה מעברית זיוה שמיר, מאזנים /4, אוגוסט 2021
* 
 

קטגוריה:אישים הקבורים במנזר וסטמינסטר
קטגוריה:מחזאים בריטים
קטגוריה:משוררים בריטים
קטגוריה:לונדון: אישים
קטגוריה:סגל אוניברסיטת אוקספורד
קטגוריה:אנגלים ממוצא סקוטי
קטגוריה:בריטים שנולדו ב-1812
קטגוריה:בריטים שנפטרו ב-1889